ഭിന്നശേഷിക്കാര്ക്കും വയോജനങ്ങള്ക്കും ആശ്വാസമേകി സന്നദ്ധ പ്രവര്ത്തകരുടെ കൂട്ടായ്മ ആലപ്പുഴ: ഭിന്നശേഷിക്കാരുടെയും വയോജനങ്ങളുടെയും വിവിധ ആവശ്യങ്ങള്ക്ക് സര്ക്കാര് പദ്ധതികള്ക്ക് ഉപരിയായി സന്നദ്ധ സാമൂഹ്യ പ്രവര്ത്തകരുടെ കൂട്ടായ്മയിലൂടെ പരിഹാരം കണ്ട് ജില്ലയിലെ സാമൂഹ്യനീതി വകുപ്പ്. വിവിധ സന്നദ്ധ സംഘടനകളുടെ കൂടെ ഫലപ്രദമായ ഇടപെടലിലൂടെ മസ്കുലര് അസ്ട്രോഫി ബാധിച്ച നിര്ധന കുടുംബത്തിലെ പത്തു വയസുകാരന് ഒരു ലക്ഷം രൂപ വില വരുന്ന ഇലക്ട്രോണിക്ക് വീല് ചെയര് ചേര്ത്തല ജനരക്ഷാ മെഡിക്കല്സ് മുഖേന സ്പോണ്സര്ഷിപ്പിലൂടെ കണ്ടെത്തി കഴിഞ്ഞ ദിവസം മന്ത്രി പി. പ്രസാദ് കൈമാറിയിരുന്നു. മഹാമാരിക്കാലത്ത് ജീവിതം വഴിമുട്ടിയ ഭിന്നശേഷിക്കാരായവര്ക്ക് ഉപജീവനോപാധി എന്ന നിലയില് അവരുടെ ഉത്പന്നങ്ങള്ക്ക് ഒരു വിപണന കേന്ദ്രമൊരുക്കണമെന്ന കാര്യം ജില്ലാ കളക്ടര് എ. അലക്സാണ്ടറുടെ ശ്രദ്ധയില്പ്പെടുത്തിയതിനെത്തുടര്ന്ന് കളക്ടറേറ്റ് വളപ്പില് വിപണന കേന്ദ്രം ആരംഭിക്കാനായി. മായിത്തറ സര്ക്കാര് വൃദ്ധമന്ദിരത്തിലെ വയോജനങ്ങളില് ശ്വസനസഹായം ആവശ്യമായവര്ക്ക് ലഭ്യമാക്കുന്നതിന്റെ ഭാഗമായി സത്യസായി സേവാസമിതി സോണല് ഇന്ചാര്ജായ പ്രേം സായി ഹരിദാസിന്റെ നേതൃത്വത്തില് ഒന്നരലക്ഷം രൂപ വില വരുന്ന ഓക്സിജന് കോണ്സെന്ട്രേറ്റര് ബാങ്ക് എത്തിച്ചുനല്കി. ഓര്ഫനേജ് കണ്ട്രോള് ബോര്ഡിന്റെ നിയന്ത്രണത്തിലുള്ള സൈക്കോ സോഷ്യല് റീഹാബിലിറ്റേഷന് കേന്ദ്രങ്ങളിലും വൃദ്ധമന്ദിരത്തിലും പള്സ് ഓക്സി മീറ്ററുകളും മായിത്തറ സര്ക്കാര് മന്ദിരത്തില് വീല്ചെയറും ശിശു വികലാംഗ സദനത്തിലെ കുട്ടികള്ക്ക് ഓണക്കോടി എത്തിക്കുന്നതിനും സാമൂഹ്യ സംഘടനകളുടെ പിന്തുണയോടെ ജില്ലാ സാമൂഹ്യനീതി വകുപ്പിനായതായി ജില്ലാ സാമൂഹ്യനീതി ഓഫീസര് എ.ഒ. അബീന് പറഞ്ഞു. സമൂഹത്തില് പ്രയാസം അനുഭവിക്കുന്നവരെ സഹായിക്കാന് മനസുള്ളവര്ക്കെല്ലാം ജില്ലാ സാമൂഹ്യനീതി വകുപ്പിന്റെ നേതൃത്വത്തിലുള്ള സന്നദ്ധ സാമൂഹ്യ പ്രവര്ത്തന സംഘത്തില് പങ്കുചേരാം.